Vitalijus Karpačiauskas

*
*'Vitalijus Karpačiauskas*' (g. [[1966]] m. [[liepos 6]] d. [[Panevėžys|Panevėžyje]]) – [[Lietuva|Lietuvos]] boksininkas (pirmojo, antrojo pusvidutinio ir pirmojo vidutinio svorio kategorijos), treneris. Daugkartinis Lietuvos čempionas, Europos čempionas, daugelio tarptautinių turnyrų nugalėtojas, olimpietis, Vitalijaus Karpačiausko taurės, dėl kurios varžomasi tarptautiniame bokso turnyre Panevėžyje, steigėjas.

== Biografija ==

Baigęs vidurinę mokyklą, V. Karpačiauskas buvo pašauktas atlikti karinę tarnybą sovietinėje armijoje, desantininkų dalinyje. Pusantrų metų panevėžietis tarnavo [[Kaunas|Kauno]] dalinio sporto kuopoje, o likusį pusės metų laikotarpį – [[Moldova|Moldavijoje]]. 

[[1991]] m. baigė [[Lietuvos sporto universitetas|Kūno kultūros institutą]]. [[1998]] m. buvo vienas iš V. Karpačiausko bokso turnyro taurės steigėjų. [[1998]]-[[2004]] m. dirbo versle, nuo [[2005]] m. - Panevėžio kūno kultūros ir sporto centro bokso treneriu. 

Žmona Indra – medikė, dviračių sporto klubo kineziterapeutė.

== Sporto pasiekimai ==

Pradėjo treniruotis trylikos metų pas trenerį Julių Kibą. Studijų laikotarpiu KKI bei vėliau jį treniravo Nikolajus Jerofejevas, Henrikas Virpša. Pirmoji pasiekta pergalė –  [[SSRS]] jaunučių bokso turnyro nugalėtojas  (14 metų). Jaunučių grupėje iškovojo 28 pergales.  [[1981]] m. [[Jonava|Jonavoje]] iškovojo jaunių bokso čempiono vardą, [[1982]]–[[1983]] m. – jaunimo čempionas.  Praėjo visas svorio kategorijas nuo pačių lengviausių iki 67 kg.  [[1990]] m. tapo [[Baltijos šalys|Baltijos šalių]] čempionas. 

[[1993]] m. tapo Europos vyrų bokso čempionu ([[Bursa]], [[Turkija]]). Lietuvai tai buvo pirmoji pergalė po 22 metų pertraukos ([[1971]] m. čempionu tapo [[Juozas Juocevičius]]). Tais pačiais 1993 m. [[Tamperė]]je ([[Suomija]]) Pasaulio pirmenybių sidabro medalininkas ir [[1995]] m. [[Berlynas|Berlyne]] ([[Vokietija]]) Pasaulio čempionato bronzos medalio laimėtojas. 

V. Karpačiauskas dalyvavo [[1992 m. vasaros olimpinės žaidynės|Barselonos 1992 m.]] (6-8 vietos) ir [[1996 m. vasaros olimpinės žaidynės|Atlantos 1996 m. vasaros olimpinėse žaidynėse]] (9-16 vietos). 

Buvo 7 kartus Lietuvos čempionas: [[1986]], [[1988]], [[1990]], [[1991]], [[1993]], [[1995]], [[1996]] Lietuvos čempionas. Dalyvavo ir nugalėjo daugelyje tarptautinių turnyrų. Sėkmingai boksavosi [[Lenkija|Lenkijos]] ([[Bialystokas|Bialystoko]] „Gvardijos“ ir [[Poznanė]]s „Olimpijos“ klubai) ir Vokietijos ([[Šverinas|Šverino]] klubas) komandiniuose čempionatuose: Bundeslygos ringuose ir per dvejus metus nepralaimėjo nė vienos kovos, tapęs Europos čempionu buvo išrinktas geriausiu Lenkijos sportininku tarp legionierių.

Palikti didįjį ringą po aštuoniolikos metų įtemptų treniruočių V. Karpačiauskas nusprendė [[1996]] m. Ta proga Panevėžyje buvo surengtas ne tik Lietuvos bokso čempionatas, bet ir boksininko išleistuvės. Tuomet iškovojo dar vieną šalies aukso medalį ir kaip nugalėtojas atsisveikino su didžiuoju sportu.

[[1993]] m. buvo išrinktas [[Geriausias Lietuvos sportininkas|Geriausiu Lietuvos sportininku]].  Ringe turėjo 380 kovų, iš kurių 340 laimėjo.

== Šaltiniai ==


== Nuorodos ==

* [http://www.lse.lt/index.php?823862622 Vitalijus Karpačiauskas Lietuvos sporto enciklopedijoje]
* [http://www.boksopasaulis.lt/vitalijui-karpaciauskui-45/ Vitalijus Karpačiauskas (*boksopasaulis.lt*)] 
* [http://www.sports-reference.com/olympics/athletes/ka/vitalijus-karpaciauskas-1.html Vitalijus Karpačiauskas (*sports-reference.com'')]